Document ID: 32002D0113

Komisijas Lēmums
(2002. gada 23. janvāris),
ar ko groza Komisijas Lēmumu 1999/217/EK par pārtikas produktos vai uz tiem lietojamo aromatizējošu vielu reģistru
(izziņots ar numuru C(2002) 88)
(Dokuments attiecas uz EEZ)
(2002/113/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1996. gada 28. oktobra Regulu (EK) Nr. 2232/96, ar ko paredz Kopienas procedūru attiecībā uz aromatizējošām vielām, kuras lieto vai kuras paredzētas lietošanai pārtikas produktos vai uz tiem [1], un jo īpaši tās 3. panta 1. punktu,
tā kā:
(1) Saskaņā ar Regulas (EK) Nr. 2232/96 3. panta 2. punktu Komisija ar Lēmumu 1999/217/EK [2], kurā grozījumi izdarīti ar Lēmumu 2000/489/EK [3], ir pieņēmusi pārtikas produktos vai uz tiem lietojamo aromatizējošo vielu reģistru.
(2) Saskaņā ar Komisijas 2000. gada 18. jūlija Regulu (EK) Nr. 1565/2000, kura izklāsta pasākumus, kas vajadzīgi, lai pieņemtu novērtēšanas programmu, piemērojot Regulu (EK) Nr. 2232/96 [4], katrai aromatizējošai vielai ir jāpiešķir jauni numuri, tā sauktie "FL numuri". Turklāt visas reģistra aromatizējošās vielas ir sīkāk jāiedala radniecīgu vielu grupās saskaņā ar minētajā regulā noteikto grupu sarakstu. Šai informācijai jābūt pieejamai personām, kas vielu laiž tirgū, tā lai tās varētu izpildīt pienākumus saskaņā ar Regulu (EK) Nr. 1565/2000. Aromatizējošo vielu reģistram tādēļ jāsniedz jaunie FL numuri un grupu numuri.
(3) Lēmumam 1999/217/EK, kurā grozījumi izdarīti ar Lēmumu 2000/489/EK, pievienotā reģistra 1., 2. un 3. daļa ir jāapvieno vienā daļā, A daļā, un vielas jāuzskaita saskaņā ar to FL numuriem. Reģistra 4. daļa ir jāaizstāj ar reģistra B daļas tekstu, kas pievienots šim lēmumam.
(4) Dalībvalstu izziņoto un Lēmumā 1999/217/EK noteikto vielu rūpīga pārbaude ir atklājusi vairākas ķīmisko numuru, nosaukumu, sinonīmu un sistemātisko nosaukumu neatbilstības un uzrādījusi vairākus gadījumus, kad vienas un tās pašas vielas ir parādījušās reģistrā ar dažādiem nosaukumiem. Šīs neatbilstības ir jāizlabo. Attiecībā uz tām neatbilstībām, par kurām šajā posmā nav izdarāms gala slēdziens, vismaz ir jāmin iespējamas neatbilstības fakts.
(5) Dažas dalībvalstis ir atsaukušas savus attiecīgos paziņojumus par vairākām Lēmumā 1999/217/EK minētām vielām, iekļaujot konfidenciāli izziņotas vielas. Šīs vielas no reģistra ir jāsvītro. Līdzīgi, dalībvalstis ir izziņojušas jaunas vielas, kas saskaņā ar Regulas (EK) Nr. 2232/96 5. panta 2. punktu ir jāiekļauj vērtēšanas programmā un tādēļ ir jāiekļauj reģistrā.
(6) Saskaņā ar Regulas (EK) Nr. 2232/96 4. panta 3. punktu viela no reģistra ir jāsvītro, ja pēc novērtēšanas ir redzams, ka aromatizējošā viela neatbilst vispārējiem lietošanas kritērijiem, kas sniegti minētās regulas pielikumā. Pārtikas zinātniskā komiteja savā 2001. gada 26. septembra atzinumā secināja, ka 4-alil-1, 2-dimetoksibenzols (metileigenols) un 1-alil-4-metoksibenzols (estragols) ir genotoksisks. Šīs vielas no reģistra ir jāsvītro.
(7) Tādēļ atbilstīgi jāgroza Lēmums 1999/217/EK.
(8) Šajā direktīvā paredzētie pasākumi ir saskaņā ar Pārtikas produktu pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmumam 1999/217/EK pievienoto reģistru aizstāj ar šā lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2002. gada 23. janvārī

Labels: 12
17